Miðað við áætlaðar miðasölutekjur í Bandaríkjunum fyrir helgina alla þá virðist nú sem nýja Ghostbusters myndin , eða Draugabanar , sem er með konum í öllum gömlu draugabanahlutverkunum úr fyrri myndunum , hafi ekki náð því að verða aðsóknarmesta mynd helgarinnar þar í landi . Myndin endar líklegast í öðru sæti yfir vinsælustu myndir helgarinnar þar vestra , á eftir teiknimyndinni vinsælu Secret Life of Pets , sem var einnig á toppnum í síðustu viku . Draugabanarnir , sem leikstýrt er af Bridesmaids leikstjóranum Paul Feig , þénaði 46 milljónir Bandaríkjadala samkvæmt bráðabirgðatölum , en Secret Life of Pets 50,6 milljónir dala , en heildartekjur hennar eru nú komnar upp í 203,2 milljónir dala frá frumsýningu í Bandaríkjunum . Kostnaður við gerð Ghostbusters var 144 milljónir dala , sem er þónokkuð há tala fyrir gamanmynd , og þó að myndin sé tekjuhæsta leikna gamanmynd á frumsýningarhelgi í meira en eitt ár í Bandaríkjunum , þá þarf hún að halda vel á spöðunum heima og utan Bandaríkjanna til að ná framleiðslu - og markaðskostnaðinum til baka . Sony , framleiðslufyrirtæki myndarinnar , ætlar sér að gera fleiri Ghostbusters myndir í framhaldinu . „ Það varða klárlega fleiri [ myndir ] , “ sagði Josh Greenstein , markaðs og dreifingarstjóri Sony . „ Þetta er endurræsing á einu af okkar stærstu vörumerkjum “ .